open-index/open-wikipedia-markdown huggingface dataset:
Miliisi

**Miliisi** (, ’sotapalvelu’) on puolisotilaallisesti järjestetty joukko. Sanalla on hieman toisistaan eroavia merkityksiä; se voi tarkoittaa:
* puolisotilaallisia joukkoja
* poliisia vastaavaa miliisiä Uzbekistanissa ja Valko-Venäjällä ja ennen myös muun muassa Ukrainassa ja Venäjällä sekä Suomessa lyhyen aikaa Venäjän vallankumouksen jälkeen
* virallista armeijan reserviä, kuten Sveitsissä
* koko valtion asekuntoista väestöä tai sotaväkeä, joka on rauhan aikana palveluksessa vain lyhyen ajan ja joka voidaan kutsua aseisiin kotiseudun puolustamiseen, kuten Amerikan siirtokunnissa ennen itsenäistymistä
* yksityistä armeijaa, kuten monissa kehitysmaissa

Kaikissa tapauksissa miliisi on erillään valtion varsinaisista asevoimista ja toimii niitä täydentävänä tai haastavana organisaationa. Suomessa miliisi sopii terminä historiallisessa kontekstissa punakaarteihin ja suojeluskuntiin.

## Katso myös
* Santarmi
* Sotilaspoliisi

## Lähteet
* Aikio, Annukka & Vornanen, Rauni: *Uusi sivistyssanakirja*. Otava, 1993. .
* Rantala, Risto (toim): *Perustieto: Akateemisen tietosanakirja*. Otava, 1993. .

### Viitteet

## Aiheesta muualla
Gary Paffett

**Gary Paffett** (s. 24. maaliskuuta 1981 Bromley, Englanti, Iso-Britannia) on brittiläinen autourheilija. 

Monien muiden autourheilijoiden tapaan myös Paffett aloitti uransa kartingista. Vuonna 1999 hän voitti Formula Vauxhall -luokan mestaruuden, ja British Racing Drivers' Club palkitsi hänet vuoden nuorena kuljettajana. Vuonna 2002 hän voitti Saksan Formula 3 -mestaruuden. 

2003 Paffett aloitti DTM-sarjassa Keke Rosbergin Team Rosberg -tallissa vuoden vanhalla autolla. Vuonna 2004 hän siirtyi AMG Mercedesin tehdastalliin ja voitti heti kauden avauskilpailun. Kauden loppupisteissä hän sijoittui toiseksi. Vuonna 2005 hän kirkasti edellisvuoden kakkossijan mestaruudeksi. 

Kaudet 2005–2014 Paffett toimi McLarenin Formula 1 -tallin testikuljettajana. Tallin siirryttyä Hondan moottoreihin kaudella 2015 Paffett siirrettiin syrjään testikuljettajan roolista.

## Formula 3000 -tulokset

## Aiheesta muualla

* Virallinen sivu
Bernd Schneider (kilpa-autoilija)

**Bernd Schneider** (s. 20. heinäkuuta 1964 St. Ingbert) on saksalainen kilpa-autoilija.

## Ura
Schneider aloitti uransa kartingissa, missä voitti vuonna 1980 Saksan mestaruuden, vuonna 1982 Euroopan mestaruuden Saksan joukkueessa ja vuonna 1983 Afrikan mestaruuden. Kartingista Schneider siirtyi Formula Ford -luokkaan, missä kilpaili eri puolilla Eurooppaa. Vuonna 1986 hän aloitti Euroopan Formula 3 -sarjassa, ja voitti heti seuraavana vuonna sarjan mestaruuden. Schneider pääsi ajamaan Zakspeedin ja Arrowsin talleihin Formula 1 -sarjaan kausiksi 1988–1990, mutta ei yksityistallin kalustolla saavuttanut mainittavaa menestystä.

Vuonna 1990 Joest Racing tarjosi mahdollisuutta ajaa Porsche 962:lla Interserie-kilpailuissa Euroopassa ja IMSA:n sarjassa Pohjois-Amerikassa.

Schneider menestyi siirryttyään vuonna 1992 DTM-sarjaan Mercedes-Benzin tehdastalliin. Hän voitti vuonna 1995 sarjan mestaruuden. Kun DTM-sarja lopetettiin, hän ajoi Mercedeksellä FIA GT -sarjaa, missä saavutti mestaruuden vuonna 1997.

Vuonna 2000, kun DTM herätettiin jälleen henkiin, Schneider voitti sarjan mestaruuden Mercedeksellä vuosina 2000, 2001 ja 2003. Vuonna 2002 hän sijoittui toiseksi.

Schneider asuu Monte Carlossa vaimonsa Nicolen ja kahden lapsensa kanssa. Hän harrastaa kartingia, tennistä, golfia, squashia ja biljardia. 

## Lähteet

## Aiheesta muualla

* Virallinen kotisivu
Bernd Schneider

**Bernd Schneider** on ainakin seuraavien henkilöiden nimi:

*Bernd Schneider, saksalainen kilpa-autoilija
*Bernd Schneider, saksalainen jalkapalloilija.
Kössi

**Kössi** voi tarkoittaa ainakin seuraavia:

* squash, puhekielessä *kössi*, mailapeli
* Kössi Kenguru, suomalainen lasten animaatio
* K.K. Kössi, suomalainen ravihevonen

## Sukunimenä
*Aleksi Kössi (s. 1994), suomalainen lentopalloilija

## Etunimenä
*Kössi Ahmala (1889–1918), työläiskirjailija
*Kössi Ilola, Pentti Notko (1900–1938), kommunisti, toimittaja ja kirjailija
*Kössi Kaatra (1882–1928), runoilija
*Kössi Kanto (1887–1917), näyttelijä
*Kössi Jalmari Kanto (s. 1945), näyttelijä
*Kössi Koskinen (1874–1942), ravintoloitsija ja työväenliikkeen aktiivi
* Kössi Leino (1893–1957), kommunisti, harrastajanäyttelijä
*Kössi Ojala (1886–1922), näyttelijä.
Nürburgringin 24 tunnin ajo

**Nürburgringin 24 tunnin ajo** () on Nürburgringin moottoriradalla Saksassa ajettava urheilu- ja vakioautojen kestävyyskilpailu. Kilpailun järjestää ADAC-autoseura.

Kilpailu järjestettiin ensimmäistä kertaa vuonna 1970. Sen esikuvina toimivat perinteikkäät Le Mansin ja Daytonan 24 tunnin ajot. Kilpailu luotiin kalliiden urheiluautojen Nürburgringin 1 000 kilometrin kilpailun rinnalle edullisemmaksi vaihtoehdoksi. 

24 tunnin kilpailu käydään Nordschleifen radalla, jossa on kilpailun aikana mukana osa GP-radasta. Nordschleifen pituus on historian saatossa vaihdellut 22,8 ja 26 kilometrin välillä. Kilpailuun osallistuu vuosittain noin 230 autokuntaa ja 700 kuljettajaa. Itse kilpailuun pääsee mukaan 210 autokuntaa, joissa kussakin 2–4 kuljettajaa. 

## Voittajat

## Lähteet

## Aiheesta muualla
* Virallinen sivu
Jalkapallon Afrikan-mestaruuskilpailut

**Jalkapallon Afrikan-mestaruuskilpailut** ovat Afrikan jalkapalloliiton CAF:n järjestämä maajoukkueiden maanosamestaruuskilpailu. 

Ensimmäisen kerran kilpailut pidettiin vuonna 1957, jolloin osallistuneita maita oli kolme. Vuodesta 1968 lähtien turnaus on pidetty joka toinen vuosi. Vuodesta 2013 lähtien turnaus järjestetään parittomina vuosina, jotta ne eivät osu samaan vuoteen MM-kisojen kanssa. Vuodesta 2019 alkaen turnaukseen osallistuu 24 Afrikan maata (aiemmin 16).

## Turnaukset ja mitalistit

* (1) Vuonna 1957 Etelä-Afrikka suljettiin pois kisoista apartheidpolitiikan takia. Etelä-Afrikka osallistui Afrikan mestaruuskilpailuihin vasta vuonna 1996 jolloin kisat pidettiin Etelä-Afrikassa.
* (2) Vuonna 1959 lopputurnaukseen osallistuneet kolme joukkuetta kohtasivat kukin toisensa kerran. Egyptin ja Sudanin välinen ottelu ei ollut varsinaisesti turnauksen loppuottelu, mutta se pelattiin viimeisenä ja se myös ratkaisi Egyptin mestaruuden.
* (3) Vuonna 1976 ei pelattu erillistä loppuottelua, vaan mestari ratkaistiin neljän parhaan joukkueen päätöslohkossa. Mestari Marokon ja toiseksi sijoittuneen Guinean välinen ottelu päättyi 1–1.
* (4) Vuonna 1978 kolmas sija myönnettiin Nigerialle 2–0-voitolla, sillä Tunisia luovutti pronssiottelun 42. minuutin kohdalla pelin ollessa 1–1-tilanteessa.

**Lyhenteet taulukossa:**
*ja. – *jatkoajan jälkeen*
*rp. – *rangaistuspotkukilpailun jälkeen*

## Tilastoja
### Ennätyksiä

* Suurin voittomarginaali: 6–1 (Norsunluurannikko – Etiopia, 1970 ja Guinea – Botswana, 2012)
* Monimaalisin ottelu: 9 maalia (Egypti – Nigeria 6–3, 1963)
* Eniten maaleja kautta aikojen: 18 maalia, Samuel Eto'o, Kamerun
* Eniten maaleja yhdessä turnauksessa: 9 maalia, Ndaye Mulamba, Kongo DT, 1974
* Useimmissa turnauksissa pelannut: 7 turnausta, Alain Gouamené, Norsunluurannikko

### Eniten mestaruuksia voittaneet

### Mitalitaulukko

### Maalikuninkuuden voittaneet

### Kautta aikain parhaat maalintekijät

### Menestyneimmät valmentajat

## Aiheesta muualla

* Tilastoja
Ernest Bloch

**Ernest Bloch** (24. heinäkuuta 1880 – 15. heinäkuuta 1959) oli juutalainen amerikansveitsiläinen säveltäjä.

Bloch syntyi Genevessä ja opiskeli musiikkia Brysselin konservatoriossa, missä hänen opettajanaan oli muun muassa Eugène Ysaÿe. Myöhemmin hän opiskeli Frankfurtissa Hoch-konservatoriossa. Hän muutti Yhdysvaltoihin vuonna 1916 ja sai maan kansalaisuuden vuonna 1924. Yhdysvalloissa hän toimi vasta perustetun Institute of Musicin musiikillisena johtajana Clevelandissä vuosina 1920–1925 ja San Franciscon konservatorion johtajana vuosina 1925–1930. Suurimman osan 1930-luvusta hän vietti Sveitsissä ennen kuin palasi Yhdysvaltoihin. Hän kuoli Portlandissa, Oregonissa.

Blochin varhaisissa sävellyksissä on vaikutteita ranskalaisesta impressionismista (Claude Debussy) sekä saksalaisilta säveltäjiltä (Bruckner, R. Strauss, Mahler). Myöhemmissä teoksissa on juutalainen perussävy, jossa on vaikutteita juutalaisesta liturgisesta ja kansanmusiikista. Toisen maailmansodan jälkeen sävelletyt teokset ovat vaihtelevampia tyyliltään, vaikka niissä säilyy Blochin pohjimmiltaan romanttinen muotokieli. Joissakin teoksissa jatkuu juutalainen teema, toisissa on aineksia uusklassismista tai atonaalisesta musiikista.

## Teoksia

**Macbeth* (1910), ooppera
**Schelomo* (1916), sellolle ja orkesterille
**Israel Symphony* (1916)
**Trois poèmes juifs* (1917), orkesteriteos
**Baal Shem* (1923), viululle ja pianolle, myöhempi versio viululle ja orkesterille
**America*, rapsodia kuorolle ja orkesterille (1926)
**Avodath Hakodesh* (1933), baritonille, kuorolle ja orkesterille
**Viulukonsertto* (1938)
**Suite hébraïque* (1950)
Miia Nuutila

**Miia Kristiina Nuutila** (s. 12. lokakuuta 1972 Forssa) on suomalainen näyttelijä. Teatterikorkeakoulussa teatteritaiteen maisteriksi vuonna 1996. Hänen pro gradu -työnsä *Suurta rakkautta metsästämässä* käsitteli rakkautta työn lähtökohtana, suuntana ja päämääränä. 

Nuutila on näytellyt muun muassa Yleisradion vuosina 1997–2006 esittämissä *[[Maalaiskomedia]]*-sarjoissa, televisiosarjassa *[[Tahdon asia]]* (2005) sekä elokuvassa *[[FC Venus]]* (2005). Hän on juontanut *[[Maajussille morsian]]* -sarjaa vuosina 2007–2016. Hänet on nähty myös *[[Jopet Show|Jopet Show’ssa]]*. Keväällä 2009 Nuutila osallistui *[[Tanssii tähtien kanssa]]* -ohjelmaan, jossa hän sijoittui kuudenneksi tanssiparinsa Vesa Anttilan kanssa.

Vuodesta 2022 Nuutila on näytellyt yhdessä Sanna Saarijärven kanssa Anne Prokofjeffin musiikkikomediassa *Tähdet radalla*. (Aikaisempi versio nimellä *Hyvässä nousussa*). Teksti perustuu paljolti Nuutilan ja Saarijärven lapsuus- ja nuoruusmuistoihin. Musiikista vastaa Nuutilan puoliso Antti Paavilainen.

Nuutila on palkittu parhaan naisnäyttelijän Venlalla vuonna 2006 ja Parhaan naisesiintyjän Kultainen tv -palkinnolla vuonna 2007.

## Muuta
16-vuotiaaksi asti Nuutila pelasi menestyksekkäästi koripalloa, ja hänen joukkueensa voitti A-tyttöjen SM-kultaa.

Nuutila oli naimisissa ohjaaja-muusikko Kari Nenosen kanssa 1990-luvulta saakka ja heillä on kaksi lasta. He saivat virallisen eron tammikuussa 2016. Nuutila seurusteli Jean S. -yhtyeen laulusolistin Antti Paavilaisen kanssa keväästä 2015 alkaen ja he avioituivat syyskuussa 2016. Nuutila on tehnyt sanoituksia muun muassa Tuohimaa-yhtyeelle ja Nenosen *Nainen kuin omena – Kai puusta pudonnut* -näytelmän sävellyksiin.

Nuutila toimii myös energiahoitajana ja henkisenä valmentajana.

## Filmografia
### Elokuvat

### Televisiosarjat

### Dubbaukset

## Teatteritöitä
*Espoon Kaupunginteatteri
**Tulitikkuja lainaamassa, 2003 (Kaisa Karhutar)
*Helsingin kaupunginteatteri
**Vaahteramäen Eemeli, 2001-2002 (Liina-piika)
*Pyynikin kesäteatteri
**Vain muutaman huijarin tähden, 2002 (Suvi Aaltonen)
*Tampereen komediateatteri
**Ulvova mylläri, 2001 (Sanelma Käyrämö)
*Keski-Uudenmaan Teatteri
**Kihlaus, 2000-2001 (Herrojen Eeva)
*Riihimäen teatteri
**Kultainen vasikka, 1999-2000 (Eedit)

### Muut työt
*Nainen kuin omena- kai puusta pudonnut. Dialogeja ja lauluja naisen kehosta, 2006
*Kaipuusta pudonnut. Runo- ja lauluilta KOM-ravintolassa, 2005- 
*Sade sentään piiskasi ikkunaa. Runo- ja lauluilta, 2002- 

## Palkintoja ja tunnustuksia
* Vuoden nuori lausuja, 1992
* Parhaan naisnäyttelijän Venla (*[[Tahdon asia]]* -tv-sarja), 2006
* Vuoden positiivisin helsinkiläinen, 2007
* Parhaan naisesiintyjän Kultainen tv -palkinto, 2007
## Lähteet
Świętochłowice

**Świętochłowice** [ˌɕvʲɛ̃tɔxwɔˈviʦɛ]  () on 54&nbsp;182 asukkaan kaupunki (2009) Puolan eteläosassa Sleesian voivodikunnassa. 

Kaupunkiin perustettiin vuonna 1943 Auschwitzin alaleiri, jossa kuoli vuoden 1945 aikana noin 2&nbsp;500 ihmistä. Leiri avattiin uudelleen sodan jälkeen kommunistien vankileiriksi.

## Lähteet

## Aiheesta muualla

*Kaupungin verkkosivusto
Kris Draper

**Kris Draper** (s. 24. toukokuuta 1971 Toronto, Ontario) on kanadalainen jääkiekkoilija, joka pelasi NHL:ssä Winnipeg Jetsissä ja Detroit Red Wingsissä. Hän oli osa kuuluisaa ”The Grind Line” -hyökkäysketjua Kirk Maltbyn ja Darren McCartyn ohella, ja mukana voittamassa neljää Stanley Cupia vuosina 1997, 1998, 2002 ja 2008. Draper lopetti uransa kauden 2010–2011 jälkeen.

Winnipeg Jets varasi Draperin numerolla 62 vuoden 1989 varaustilaisuudessa. Draperin erikoisuutena on, että hän pelasi AHL:ssä ja NHL:ssä ennen junioriliiga OHL:ää. Alkuaikoinaan NHL:ssä Draper ei saanut juurikaan peliaikaa, ja kolmella ensimmäisellä kaudella otteluita kertyi yhteensä vain 20. Vuonna 1993 hän siirtyi Detroit Red Wingsiin, jossa seuraavalla kaudella pelaamassaan 39 ottelussa teki 5 maalia ja antoi 8 maalisyöttöä keräten yhteensä 13 pistettä.

Vuoden 1996 pudotuspeleissä Colorado Avalanchen Claude Lemieux taklasi Draperin kasvot edellä vaihtoaition päädyssä olevan pleksin reunaan sillä seurauksella, että leuka täytyi raudoittaa ja kasvoihin ommella useita tikkejä. Joukkueiden kohdatessa uudestaan 26. maaliskuuta 1997, Red Wings aloitti kostona yhden NHL:n suurimmista joukkotappeluista. 

Draperin paras kausi NHL:ssä oli 2003–2004, jolloin hän keräsi 67 ottelussa 24 maalia, 16 maaliin johtanutta syöttöä ja yhteensä 40 pistettä. Kauden päätteeksi hänet palkittiin liigan parhaalle puolustavalle hyökkääjälle annettavalla Frank J. Selke Trophyllä.

Draper on voittanut nuorten maailmanmestaruuden 1990 ja 1991. Hän on edustanut Kanadan maajoukkuetta neljästi MM-kisoissa ja voittanut maailmanmestaruuden 2003 ja hopeaa 2005. Lisäksi hän pelasi Torinon olympialaisissa 2006 ja World Cupissa 2004, jonka Kanada voitti.

## Tilastot

## Saavutukset
*Stanley Cup (1997, 1998, 2002, 2008)
*Frank J. Selke Trophy (2004)
*nuorten maailmanmestaruus (1990, 1991)
*maailmanmestaruus (2003)

## Lähteet

* 
* 
* 

## Aiheesta muualla
*Detroit Red Wings 
*Jatkoaika
Haitin presidentinvaalit 2006

**Vuoden 2006 presidentinvaalit [[Haiti]]ssa** pidettiin samanaikaisesti parlamenttivaalien kanssa. Vaalit olivat ensimmäiset sen jälkeen, kun presidentti Jean-Bertrand Aristide syöstiin vallasta 2004 ja maahan asetettiin väliaikaishallitus. Vaalit olivat viivästyneet jo neljä kertaa ennen kuin ne saatiin lopulta pidettyä 7. helmikuuta. Presidentin lisäksi valittiin 129 edustajaa maan parlamenttiin. Presindentiksi valittiin René Préval hänen saatuaan 51 % äänistä ensimmäisellä kierroksella.

Prévalin julistaminen voittajaksi vaati neuvotteluja vaalilain tulkinnasta: lain mukaan voittajan pitää saada yli 50 % äänistä. Jos kaikki äänet laskettiin, Prévalin osuus oli alle 50 %, mutta kun tyhjät lipukkeet suljettiin pois kokonaisäänimäärästä, prosenttiosuus oli yli vaaditun rajan eikä toista kierrosta tarvittu.

Prévalin ylivoima oli kuitenkin selvä: Leslie Manigat sai vain 12 % äänistä ja muut ehdokkaat alle 10 %.

Vaalit pidettiin MINUSTAH:n valvonnan alla. MINUSTAH koostuu monikansallisista joukoista YK:n alaisuudessa. Vaalipäivä ei sujunut rauhallisesti. Yhteenottoja sattui sen jälkeen, kun maan köyhimmissä paikoissa äänestyskopit avattiin myöhemmin kuin oli alun perin ilmoitettu.

## Ehdokasasettelu
Vaaleissa oli kaikkiaan 35 ehdokasta. Heidän lisäkseen kolmen poliitikon ehdokkuus hylättiin: kahdella oli kaksoiskansalaisuus ja yhdellä oli liian pieni kannatusyhdistyksen tuki.

## Tulokset
Viisi eniten ääniä saanutta ehdokasta olivat

## Gallupit
### CID-Gallup

* René Préval 32 %
* Dumarsais Siméus 21 %
* Leslie Manigat 5 %
* Marc Bazin 4 %
* Serge Gilles 4 %
* Evans Paul 4 %
* Guy Philippe 4 %
* Charles Henri Baker 2 %
* Dany Toussaint 2 %
* Muut 22 %

### NOAH-TDG-Gallup
* Dumarsais Siméus 34 %
* René Préval 30 %
* Charles-Henry Baker 7 %
* Marc Bazin 5 %
* Evans Paul 5 %
* Muut 19 %

## Lähteet
Kotiseutuoikeus

**Kotiseutuoikeus** () on Ahvenanmaan maakunnassa käytössä oleva oikeus, jonka perusteella vain kotiseutuoikeuden omaava henkilö on oikeutettu äänestämään maakuntapäivävaaleissa, omistamaan tai hallinnoimaan kiinteää omaisuutta tai harjoittamaan elinkeinoa. Kotiseutuoikeutta ei kuitenkaan vaadita Ahvenanmaalle muuttavilta.

Ahvenanmaan itsehallinto ja kotiseutuoikeus pohjautuvat vuonna 1921 Kansainliiton tekemään kompromissipäätökseen, jossa maakunnan hallinto annettiin Suomelle edellyttäen, että se takasi paikalliselle väestölle sen ruotsin kielen, kulttuurin, paikalliset tavat ja itsehallintojärjestelmän.

Kotiseutuoikeuden saavat kaikki alaikäiset, joiden toisella vanhemmalla on se. Hakemuksen perusteella kotiseutuoikeuden voivat saada sellaiset henkilöt, jotka täyttävät seuraavat ehdot:

* Suomen kansalaisuus
* Tyydyttävä ruotsin kielen taito
* On kirjoilla Ahvenanmaalla
* On asunut Ahvenanmaalla vähintään 5 vuotta

Vaadittu Ahvenanmaalla asuttu aika lyhenee 3 vuoteen, mikäli hakijalla on aikaisemmin ollut kotiseutuoikeus, vähintään toisella hänen vanhemmistaan on sellainen, hän on aikaisemmin asunut Ahvenanmaalla yhtäjaksoisesti 5 vuotta tai 7 vuotta katkonaisesti. Kotiseutuoikeuden voi menettää mikäli menettää Suomen kansalaisuuden tai asuu yhtäjaksoisesti Ahvenanmaan ulkopuolella yli 5 vuotta.

Henkilöt, joilla on Ahvenanmaan kotiseutuoikeus ja jotka ovat asuneet maakunnassa ennen 12. syntymäpäiväänsä, on vapautettu asevelvollisuudesta.

## Lähteet
Jussi Snellman

**Samuli Johannes (Samuel Jussi) Snellman** (28. kesäkuuta 1879 Oulu – 25. huhtikuuta 1969) oli suomalainen näyttelijä. Hän työskenteli  Suomen Kansallisteatterissa 1901–1947. Hän oli naimisissa Ruth Snellmanin kanssa vuodesta 1916 alkaen, ja heillä oli kaksi lasta: Erkki Virkkunen (1917–2013) ja Laura Enckell (s. 1919).

Jussi Snellman esiintyi ensimmäisissä Suomessa tehdyissä näytelmäelokuvissa. Hänellä oli myös Buddhismin ystävät – Buddhismens vänner -yhdistyksen ensimmäisenä puheenjohtajana merkittävä osuus buddhalaisuuden leviämisessä Suomeen.

Snellman on haudattu Hietaniemen hautausmaalle Helsinkiin Kansallisteatterin näyttelijöiden yhteishautaan.

## Elokuvia
*Salaviinanpolttajat (1907)
*Sylvi (1913)
*Ollin oppivuodet (1920)
*Se parhaiten nauraa, joka viimeksi nauraa (1921)
*Anna-Liisa (1922)
*Seikkailu jalkamatkalla (1936)
*Neiti Tuittupää (1943)
*Laulava sydän (1948)
*Yhden yön hinta (1952)

## Teokset
*Miten meidän käy kuolemassa?. Teosofinen seura, 1945.
*Muutamia ajatuksia ihmissielun kehityksestä jälleenruumiillistumain kautta. 1928.
*Ristimiekka. WSOY, 1929.

*Käännökset*

*Aasian valo: runoelma Gautama Buddhan elämästä ja opista. WSOY 1951.
*Elämän kysymyksiä. Teosofinen seura 1961.
*Karma ja jälleensyntyminen. Buddhismin ystävät, 1948.
*Mestari Gert eli lörpöttelevä parturi: huvinäytelmä 1 näytöksessä. U.W. Telen, 1903.
*Mitä on Buddismi: eräs länsimainen vastaus. Tammi, 1947.
*Salainen oppi, Toinen osa, toinen kirja, neljäs nide: Maailman uskontojen esihistoriallinen symbolismi. Teosofinen seura, 1940.
*Sydämen oppi: otteita intialaisista kirjeistä. Teosofinen kirjakauppa, 1912.
*Teosofia. Teosofinen seura, 1953.

## Lähteet

## Aiheesta muualla
* 
* Kirjasampo.fi: Jussi Snellman
* Jussi Snellman, Suomen Kuvalehti, 31.3.1926, nro 13-14, s. 21, Kansalliskirjaston digitaaliset aineistot
Svengaava Lontoo

**Svengaava Lontoo** (engl. *Swinging London*) on nimitys, jota käytetään kuvaamaan 1960-luvun lontoolaisnuorison värikästä, trenditietoista ja huvittelunhaluista vapaa-ajankulttuuria. Ilmiö on saanut seuraajia ja jäljittelijöitä muuallakin maailmassa. 

Muoti-ilmiöt yhdistettiin nimenomaan Lontooseen viimeistään 1966, kun *[[Time]]*-lehti nimesi Lontoo-erikoisnumeronsa *London: the Swinging City*.

Kulttuuri-ilmiön määrittivät muodikkaat rock-klubit, joista The Rolling Stonesin, The Whon ja The Kinksin kaltaiset yhtyeet ponnistivat maailmanmaineeseen. Svengaava Lontoo ilmeni myös vaatemuodissa, elokuvissa, pop art -tyylisessä kuvataiteessa ja monissa muissakin kulttuuriin liittyvissä trendeissä. Sellaiset 1960-luvun populaarikulttuurin ikonit kuin minihame, huippumalli Twiggy ja James Bond liitetään usein svengaavaan Lontooseen.

Sittemmin svengaava Lontoo on ollut nostalgian, muistelun ja samaistumisen kohde brittipop-ilmiössä. 1990-luvulla muotoutunut ilmaisu *[[Cool Britannia]]* viittaa paljolti juuri 1960-luvun lontoolaisen populaarikulttuurin muistoon. Arvostelijat ovat muistelleet svengaavaa Lontoota pinnallisuuden ja itsekeskeisyyden tyyssijana. 

## Lähteet
Pythia

**Pythia** () oli Delfoin oraakkelin ennuspapittarien nimi antiikin Kreikassa. Samaa nimeä käytettiin kaikista papittarista henkilöstä riippumatta useita vuosisatoja. Laajimmassa vaiheessa oraakkelin ja Apollonin temppelin palveluksessa oli yhtä aikaa kolme Pythiaa. Pythia-papittaria (monikossa *Pythiai*) oli siis sekä samanaikaisesti että historian kuluessa lukuisia. Kyseessä oli siis eräänlainen virkanimi.

Nimi Pythia oli peräisin Delfoin alkuperäisestä nimestä *Pytho*. Tämän nimen kreikkalaiset johtivat sanasta *pythein* (πύθειν, ”mädäntyä”), mikä viittasi Apollonin paikalla surmaaman Python-hirviön mätänevään ruumiiseen.

Alun perin tehtävään valittujen tuli olla nuoria, neitsyitä ja vailla fyysisiä vammoja. Myöhemmin käytäntö vaihtui, sillä Ekhekrates-nimisen thessalialaisen kerrotaan kerran ihastuneen yhteen neitoon niin paljon, että raiskasi tämän. Tämän jälkeen ennuspapittarina käytettiin 50 vuotta täyttäneitä naisia, jotka pukeutuivat neidoiksi muistona aiemmasta käytännöstä. Viimeistään Aleksanteri Suuren vieraillessa oraakkelin luona 300-luvulla eaa. paikalla oli vanhempi Pythia.

Plutarkhos kertoo, että Pythia-ehdokkaat testattiin pirskottamalla heidän päällensä kylmää vettä. Ne ehdokkaat, jotka saivat vilunväreitä, hylättiin. Osa Pythioista oli tavallisia maalaistyttöjä, osa puolestaan varakkaista perheistä ja koulutettuja. Osa oli naimisissa ja osalla oli lapsia, mutta oletettavasti tehtävään kuului perheen jättäminen, kun papitar omistautui Apollonin palvelukseen. Papittaret pysyivät koko ikänsä Apollonin palvelijattarina. He saivat palkkaa, asunnon ja elatuksen, olivat vapaita verotuksesta ja saivat osallistua julkisiin tilaisuuksiin. On arveltu, että Delfoissa on saattanut olla eräänlainen Vestan neitsyitä muistuttava ammattikunta, jonka tehtävänä on ollut huolehtia temppelin *hestia*-tulesta, ja jonka joukosta Pythiat on valittu.

Ennuspapittarilla oli myös oikeat nimet, jotka olivat yleisesti tiedossa. Kreikkalaisessa perinteessä ensimmäinen Pythia oli nimeltään Femonoe. Myöhemmissä kertomuksissa nimestä tuli jopa arkkityyppinen Pythian nimi. Herodotos mainitsee Perialla-nimisen Pythian, joka poistettiin tehtävästään, koska oli ottanut lahjuksia, sekä Aristonike-nimisen Pythian, joka ennusti ateenalaisille juuri ennen Salamiin meritaistelua. Pausanias puolestaan mainitsee Ksenokleia-nimisen Pythian, joka kieltäytyi ennustamasta Herakleelle, koska tämä oli surmannut Ifitoksen. Piirtokirjoituksissa mainitaan lisäksi Theoneike-niminen Pythia.

Riippuen käytöstä, termillä ”Delfoin oraakkeli” voidaan viitata joko Pythiaan, laajemmin koko oraakkeli-instituution ennustuksia muotoilleine pappeineen, tai Apollon-jumalaan itseensä, jonka välikappaleena kukin Pythia toimi ennustukset lausuessaan.

## Lähteet

## Aiheesta muualla
Yoshida Brothers

**Yoshida Brothers** on japanilainen maailmanmusiikkiyhtye, joka tunnetaan shamisen-nimisen kielisoittimen käytöstä sen kappaleissa. Yhtyeen muodostaa kaksi veljestä, Kenichi ja Ryoichiro Yoshida, jotka syntyivät Noboribetsun kaupungissa Hokkaidon saarella ja aloittivat shamisenin soiton 5-vuotiaina. Yhtyeellä on levytyssopimus Domo Recordsin kanssa.

Yoshida Brothersin kappale "Fukaki Umi No Kanata" on julkaistu myös Putumayo World Musicin kokoelmalevyllä *[[Putumayo Presents: Asian Lounge]]*.

## Jäsenet
*Kenichi Yoshida
*Ryoichiro Yoshida

## Diskografia
**Move* (2000)
* *Yoshida Brothers* (2003)
**Yoshida Brothers II* (2004)
**Yoshida Brothers III* (2006)
**Hishou* (2007)
**Best of Yoshida Brothers* (2008)
**Prism* (2009)
**Ibuki* (2010)

## Aiheesta muualla
*Yoshida Brothers
Hannu-Pekka Björkman

**Hannu-Pekka Juhani Björkman** (s. 11. helmikuuta 1969 Kannonkoski) on suomalainen näyttelijä. Hän toimi näyttelijäntyön professorina Teatterikorkeakoulussa vuosina 2013–2018. 

Björkman valmistui vuonna 1988 ylioppilaaksi Ilmajoen lukiosta. Hän opiskeli Lahden kansanopiston teatterilinjalla vuosina 1991–1992. Vuosina 1993–1997 Björkman opiskeli Teatterikorkeakoulussa teatteritaiteen maisteriksi. Vuosina 1997–1999 hän näytteli Lahden kaupunginteatterissa ja on ollut vuodesta 1999 freelancernäyttelijä. Björkman on näytellyt KOM-teatterissa vuosina 2001–2008, vuosina 2009–2011 ja uudelleen vuodesta 2018 lähtien Suomen Kansallisteatterissa.

Vuoden 2020 keväällä ilmestyi Innon kustantama Björkmanin ja hänen avopuolisonsa Nina Honkasen toimittama ja yhdessä kahdeksan muun kirjoittajan kanssa kirjoittama esseekokoelma *Pakopiste*.

## Yksityiselämä
Björkman oli naimisissa näyttelijä Minna Haapkylän kanssa vuosina 2002–2014 ja heillä on kaksi poikaa. Björkman on ollut ortodoksi vuodesta 1999 lähtien. Hän on seurustellut keväästä 2019 lähtien kirjailija Nina Honkasen kanssa.

## Filmografia
### Elokuvat

### Ääniroolit

### Televisiosarjat

## Kunnianosoituksia

*  Pro Finlandia -mitali (Suomi, 2021)

Teatterin lisäksi Björkman on näytellyt elokuvissa ja televisiosarjoissa. Vuonna 2005 Björkman sai parhaan miespääosan Jussi-palkinnon elokuvasta *Eläville ja kuolleille*. Joulukuussa 2010 hän sai Suomen opetus- ja kulttuuriministeriön myöntämän Suomi-palkinnon. Vuonna 2019 Björkman sai parhaan miespääosan Jussi-palkinnon elokuvasta *[[Ihmisen osa (elokuva)|Ihmisen osa]].* Vuosina 2019 ja 2021 hänet on palkittu Kultaisella Venlalla parhaana miesnäyttelijänä. 

## Teokset
* 
* 
* 
* 
* 

## Lähteet

## Aiheesta muualla
* Arkkipiispalla vieraana Hannu-Pekka Björkman: Taiteen ja taiteilijan vapaus ja vastuu (äänitallenne, 2008) 
* Taiteilijaelämää: Hannu-Pekka Björkman (2005)
* Iltalehden julkkislista: Hannu-Pekka Björkman
* Teatterikorkeakoulu sai proffan Ilmajoelta  Seinäjoen Sanomat 16.4.2013.
Viktor Zinger

**Viktor Aleksandrovitš Zinger** (, 29. lokakuuta 1941 Davydovo, Rjazanin alue, Venäjän SFNT – 24. syyskuuta 2013 Moskova, Venäjä) oli Neuvostoliittoa edustanut jääkiekkomaalivahti, olympiavoittaja, maailman- ja euroopanmestari. Zinger oli yksi parhaimmista Neuvostoliiton maalivahdeista. Zinger pelasi Neuvostoliigassa 340 ottelua ja 57 maaottelua Neuvostoliiton maajoukkueessa. Zinger oli kuuluisa ”perhostyylistä” torjunnoissa.

## Jääkiekkoseurat

* Spartak Moskova
* TsSKA Moskova

## Saavutukset

* olympiakulta 1968 Grenoblessa
* maailman- ja euroopanmestaruus vuosina 1965-1969
* Neuvostoliiton All Stars 1969
* Neuvostoliiton urheilumestari 1968

## Lähteet
* Viktor Zinger Bio, Stats and Results  Olympics at Sports-Reference.com 

### Viitteet
Jokin ihmisessä (elokuva)

**Jokin ihmisessä** on 1956 valmistunut film noir -elokuva, jonka on ohjannut Aarne Tarkas. Mika Waltarin 1944 ilmestyneeseen pienoisromaaniin perustuva elokuva on toisen maailmansodan aikaan sijoittuva onneton rakkaustarina. Elokuvan virallinen ensi-ilta oli 13. huhtikuuta 1956 Helsingissä Adamsissa ja Tuulensuussa.

## Juoni

Elokuva alkaa nuoren naisen kuolinvuoteen viereltä ja kertoo takaumana toisensa jo lapsena tunteneiden Kaukon (Jussi Jurkka) ja Osmin (Anneli Sauli) synkän tarinan, joka ajoittuu sotavuosien molemmin puolin. Romaanista poiketen Tarkas sijoitti tapahtumat toisen suursodan äärelle, päähenkilöiden Venäjän-vaiheet Ruotsiin ja Aunuksen retken Lapin sodaksi. Elokuvan päätös oli silloisten mittapuiden mukaan ”moraaliton”. Loppua muutettiin, mutta silti elokuvalle määrättiin 30 prosentin rangaistusvero. Tarkas itse piti elokuvaa ohjaustöistään parhaana.

## Näyttelijät

## Arviot

Inkeri Lius (*Suomen Sosialidemokraatti*) esitti aikalaisarviossaan pahoittelunsa siitä, että tekijät joutuvat kärsimään ankarasta 30 prosentin verosta, vaikka hän ruotikin elokuvaa kriittisesti toteamalla muun muassa, että sen ’moraalittomat’ kohtaukset vaikuttavat voimakkaammin kuin alkuperäisessä novellissa. Kriitikoiden yleinen linja olikin, ettei elokuva ole onnistunut.

Tarkas sai kuitenkin kiitosta elokuvallisten keinojen taitajana (Ywe Jalander, *Vapaa Sana*), samoin kuvaaja: ”– – karun realistista tyyliä noudatteleva elokuva [kuuluu] kotimaisessa tuotannossamme huippuluokkaan" (Modest Savtschenko, *Työkansan Sanomat*).

Kriitikko Arto Pajukallio on luonnehtinut elokuvaa kunnianhimoiseksi melodraamaksi, jonka päähenkilöt ovat poikkeuksellisen moderneja ja ristiriitaisia. Eräs toinen kriitikko (*Tv-maailma* 28/2012) taas kuvaa sitä aidoksi film noir -elokuvaksi, synkäksi rikosfilmiksi. Vuorosanat lähentelevät sietokyvyn rajaa, mutta miespääosan näyttelijä Jussi Jurkka on oikealla tavalla arvoitus.

## Lähteet
Tarharyhmä

**Tarharyhmä** oli vuonna 1990 perustettu ja vuonna 1995 toimintansa lopettanut helsinkiläinen pop-rockyhtye.

## Historia

Kallion lukiossa opiskelleet Maija Vilkkumaa, Minna Haapkylä ja Isa-Eerika Lehto soittivat kesällä 1990 muun muassa lastenlauluja kadulla soittiminaan akustinen kitara ja tamburiini. Jossain vaiheessa he päättivät, että jatkaisivat juttua syksyllä sähköisenä. Harjun nuorisotalolta he löysivät yhtyeeseensä rumpalin. Ensimmäiset demonauhat yhtye äänitti vuonna 1991. Poko Rekords solmi yhtyeen kanssa levytyssopimuksen, ja ensimmäinen albumi *[[Tappopoppia]]* julkaistiin vuonna 1993.

Toisen pitkäsoiton *[[Hysteerinen harmonia]]* valmistuessa vuonna 1994 opinnot olivat alkaneet vetää yhtyeen jäseniä erilleen, yhteistä aikaa soittamiseen ei enää tahtonut löytyä ja yhtyeen toiminta hiipui. Albumista tehtiin vielä kesäpainos kahdella bonuskappaleella varustettuna.

Yhtye teki muutaman englanninkielisen demokappaleen 1990-luvun puolivälin jälkeen Japanin markkinoita varten. Japanissa oli tuolloin kova naisrokkari- ja skandinaavibuumi. Ulkomaiden valloittamiseksi Tarharyhmä sai nimen *Kindergarten* ’lastentarha’. Yhtye herättikin huomiota japanilaisissa levy-yhtiöissä, mutta Tarharyhmän englanninkieliselle levylle ei löytynyt julkaisijaa. Tarharyhmän viimeinen esiintyminen oli Jyväskylässä marraskuussa 1995. Alkuperäisistä jäsenistä Nöksy Niiniluoto oli tällöin jo jäänyt pois yhtyeestä.

Maija Vilkkumaa loi myöhemmin menestyksekkään soolouran ja Minna Haapkylästä tuli tunnettu näyttelijä.

Tarharyhmä oli mukana itsenäisyyspäivänä 2001 järjestetyssä Popfinlandia-konsertissa, jossa teemana oli 1990-luvun popmusiikki. Yhtye esiintyi joulukuun aikana myös Tavastialla ja Tampereen Yo-talossa. Nöksy Niiniluodon tilalla rumpalina oli Johanna Haapiainen, joka kuului Hunajamelonit-yhtyeeseen.

Vuonna 2009 Tarharyhmä oli mukana Maija Vilkkumaan juhlakiertueella. Vuonna 2019 yhtye esiintyi *[[Vain elämää (televisiosarja)|Vain elämää]]* -televisiosarjan kymmenennellä tuotantokaudella.

## Kokoonpano
* Isa-Eerika Lehto – laulu, akustinen kitara, klarinetti, tinapilli
* Maija Vilkkumaa – laulu, sähkökitara, kosketinsoittimet
* Minna Haapkylä – bassokitara, lyömäsoittimet
* Mirka ”Nöksy” Niiniluoto – rummut

## Diskografia

### Studioalbumit
* *[[Tappopoppia]]* (1993, albumilistalla 26:s)
* *[[Hysteerinen harmonia]]* (1994, kesäpainos v. 1995)

### Kokoelmat
* *[[Oppivuodet]]* (2001)
* *[[Soitetaan kovaa]]* (2009, musiikkiboksi)

### Singlet
* ”Päiväunia” (1992, 7″/CDS)
* ”Beibini asuu Torniossa (mitä mä teen?)” (1992, CDS)
* ”Aikalailla sekaisin” / ”Tarzan meni Natsalle” (1993, CDS)
* ”Rakkauslaulu” (1994, CDS)
* ”Kosto” (1994, CDS)
* ”Tragedia” (2019; *[[Vain elämää – kausi 10, ensimmäinen kattaus]]*)

### Demot
* ”Kesävauva” (1991, kasetti)
* ”Taikatalvi” (1991, kasetti)

## Lähteet

## Aiheesta muualla
* 
*
Jääkiekon 3. divisioonan maailmanmestaruuskilpailut

**[[Jääkiekko|Jääkiekon]] 3. divisioonan maailmanmestaruuskilpailut** pelataan joka vuosi maailman toiseksi huonoimmin sijoittuneiden jääkiekkomaajoukkueiden välillä. Kisojen voittaja (ennen vuotta 2012 kaksi parasta) nousee 2. divisioonaan seuraavaksi vuodeksi. Vastaavasti 2. divisioonan B-lohkon (ennen vuotta 2012 molempien lohkojen) viimeinen joukkue putoaa 3. divisioonaan.

1900-luvun lopulla maailmanmestaruuskisat pelattiin neljässä sarjassa, joista D-sarja oli alin. Vuoden 2000 D-sarjan maailmanmestaruuskisojen jälkeen siirryttiin kahden divisioonan ja karsintojen järjestelmään, jolloin alimmat joukkueet pelasivat 2. divisioonan karsintasarjan. Vuonna 2003, uusien joukkueiden liittyessä maailmanmestaruuskisoihin, karsintasarja laajennettiin nykymuotoisiksi 3. divisioonan maailmanmestaruuskisoiksi.

## Kisat

## Katso myös

* Jääkiekon maailmanmestaruuskilpailut
* Jääkiekon 1. divisioonan maailmanmestaruuskilpailut
* Jääkiekon 2. divisioonan maailmanmestaruuskilpailut
* Jääkiekon 4. divisioonan maailmanmestaruuskilpailut
Theopompos

**Theopompos** (, ; s. n. 380 eaa.) oli antiikin kreikkalainen historioitsija ja reettori.

## Elämä

Theopompos oli kotoisin Khioksesta. Varhaisessa nuoruudessaan Theopompos vaikuttaa viettäneen jonkun aikaa Ateenassa yhdessä isänsä kanssa, joka oli karkotettuna spartalaismielisyytensä vuoksi. Ateenassa hänestä tuli Isokrateen oppilas, ja hän eteni nopeasti retoriikassa. Isokrateen kerrotaan sanoneen, että Eforos olisi tarvinnut kannuksia mutta Theopompos suitset (Cicero, *Brutus*, 204). Täsmälleen samaa tarinaa kerrotaan Platonista, jonka kerrotaan sanoneen samaa koskien Ksenokratesta ja Aristotelesta.

Theopompos vaikuttaa kirjoittaneen ensin epideiktisiä puheita, jossa hän oli niin taitava, että sai joskus vuosina 352–351 eaa. puhujapalkinnon, jonka Artemisia II Karialainen myönsi miehensä kunniaksi, vaikka itse Isokrates oli kilpailijoiden joukossa. Opettajansa neuvosta hänestä tuli lopulta historioitsija, sillä hän sopi siihen laajan ihmsten ja paikkojen tuntemuksensa vuoksi. Aleksanteri Suuren avulla hän saattoi palata Khiokselle vuonna 333 eaa., ja hän toimi jonkun aikaa synnyinkaupunkinsa aristokraattisen puolueen yhtenä johtajana. Aleksanterin kuoltua hänet karkotettiin uudelleen ja hän pakeni Ptolemaioksen luo Egyptiin. Siellä hän sai jossain määrin kylmän vastaanoton. Hänen kuolemansa ajankohtaa ei tiedetä.

## Teokset

Theopompoksen teoksia ei ole säilynyt nykyaikaan . Ne olivat enimmäkseen historiallisia. Monet myöhemmät kirjailijat ovat lainanneet niitä. Teoksiin kuuluvat:

* *Epitome* Herodotoksen *Historiasta* (autenttisuus kiistetty)
* *Hellenit*, Kreikan historia 12 kirjassa (411–394 eaa.)
* *Filippoksen historia*
* *Kirje Aleksanterille*

## Lähteet
Juuso Lahtela

**Juuso Aleksi Lahtela** (s. 11. kesäkuuta 1985 Kemijärvi) on suomalainen uransa lopettanut kumparelaskija. Lahtelan seura aktiiviurallaan oli Pyhätunturin Slalom Seura ja hänen valmentajanaan toimi Pekka Lehtikallio. 

Lahtela valittiin ensin varamieheksi Torinon olympialaisiin, mutta Tapio Luusuan jouduttua jäämään pois pääsi Lahtela myös kisoihin mukaan. Hän sijoittui olympialaisten kumparelaskussa kahdeksanneksi. MM-kilpailuissa hän oli parhaimmillaan 20:s kumparelaskussa Rukalla 2005.

Lahtela kilpaili maailmancupissa vuosina 2002–2011. Ensimmäiset maailmancupin pisteensä hän saavutti oltuaan 23:s Špindlerův Mlýnin kumparelaskussa helmikuussa 2006. Kymmenen parhaan joukkoon hän sijoittui ensimmäisen kerran oltuaan kymmenes Jisanin kumparelaskussa maaliskuussa 2006. Parhaimmillaan hän sijoittui yhdeksänneksi Åren kumparelaskussa maaliskuussa 2010.

Juuso Lahtela ei ole sukua kumparelaskun olympia- ja maailmanmestari Janne Lahtelalle, joka on kotoisin myös Kemijärveltä.

## Lähteet
* 

### Viitteet
Jääkiekon 2. divisioonan maailmanmestaruuskilpailut

**Jääkiekon 2. divisioonan maailmanmestaruuskilpailut** pelataan joka vuosi niiden jääkiekkomaajoukkueiden kesken, jotka sijoittuivat edellisen vuoden kisoissa 2. divisioonaan.

## Sarjajärjestelmä
Kisat pelataan kahdessa erillisessä ryhmässä, joista A on ylempi ja B alempi ryhmä. A-ryhmän voittaja nousee 1. divisioonan B-ryhmään, jonka viimeinen joukkue putoaa 2. divisioonan A-ryhmään. 2. divisioonan A-ryhmän viimeinen joukkue putoaa 2. divisioonan B-ryhmään, jonka paras joukkue nousee A-ryhmään.

3. divisioonan A-ryhmän voittaja nousee 2. divisioonan B-ryhmään, jonka viimeinen putoaa 3. divisioonan A-ryhmään.

### Historiaa
Vuoteen 2000 jääkiekon maailmanmestaruuskisoissa pelattiin neljä sarjaa: A, B, C ja D. Vuoden 2001 kisoihin muodostettiin 2. divisioona D-sarjan seitsemästä parhaasta ja C-sarjan viidestä heikoimmasta joukkueesta.

Ennen kautta 2012 sekä A- että B-ryhmät olivat rinnakkaisia, ja kummankin voittaja nousi 1. divisioonaan. Vastaavasti molempien ryhmien viimeiset joukkueet putosivat 3. divisioonaan.

## Lohkot vuonna 2022

## Kisat

Uusi turnausjärjestelmä otettiin käyttöön vuonna 2012. Sen jälkeen 2. divisioonan A-lohkon voittaja on noussut 1. divisioonan B-lohkoon ja sen viimeinen puolestaan tippuu 2. divisioonan A-lohkoon. Sama järjestelmä on käytössä muissakin divisioonissa.

## Katso myös
* Jääkiekon maailmanmestaruuskilpailut
* Jääkiekon 1. divisioonan maailmanmestaruuskilpailut
* Jääkiekon 3. divisioonan maailmanmestaruuskilpailut
* Jääkiekon 4. divisioonan maailmanmestaruuskilpailut
Viktor Žluktov

**Viktor Vasiljevitš Žluktov** (, s. 26. tammikuuta 1954) on venäläinen, Neuvostoliittoa edustanut jääkiekkoilija, pelipaikaltaan keskushyökkääjä. Hän voitti Neuvostoliiton maajoukkueessa olympiakultaa Innsbruckissa 1976, Kanada-cupin 1981 ja viisi maailmanmestaruutta. Hän pelasi myös Kanada-cupissa 1976, jossa hän oli pistepörssin ykkönen, sekä saavutti yhden olympiahopean, yhden MM-hopean ja yhden MM-pronssin. Hän voitti alle 20-vuotiaiden epävirallisen maailmanmestaruuden vuonna 1974 ja alle 19-vuotiaiden Euroopan-mestaruuden vuonna 1973.

Žluktov pelasi armeijan joukkueessa TsSKA Moskovassa Neuvostoliiton mestaruussarjassa 456 ottelua ja Neuvostoliiton maajoukkueessa 196 maaottelua, joissa hän teki 79 maalia vuosina 1975–1985.

## Saavutukset

* jääkiekon olympiakulta 1976 Innsbruckin talvikisoissa, olympiahopea 1980 Lake Placidin talvikisoissa.
* viisi jääkiekon maailmanmestaruutta vuosina 1978, 1979, 1981, 1982, 1983, 
* Kanada-cupin pistepörssin voittaja 1976

## Lähteet
Jääkiekon 1. divisioonan maailmanmestaruuskilpailut

**Jääkiekon 1. divisioonan maailmanmestaruuskilpailut** pelataan joka vuosi niiden jääkiekkomaajoukkueiden kesken, jotka sijoittuivat edellisen vuoden kisoissa 1. divisioonaan. Jääkiekon maailmanmestaruuskilpailujen kaksi huonoiten sijoittunutta maata putoaa seuraavaksi vuodeksi 1. divisioonan A-lohkoon.

Vuonna 2012 turnausjärjestelmä muuttui kaikissa divisioonissa: 1. divisioonan A-lohkosta nousee kaksi joukkuetta jääkiekon maailmanmestaruuskilpailuihin, ja huonoin joukkue putoaa 1. divisioonan B-lohkoon. Vastaavasti B-lohkosta nousee yksi joukkue 1. divisioonan A-lohkoon. Aikaisemmin jokaisen divisioonan A- ja B-lohkon paras joukkue nousi ylemmälle sarjatasolle, esimerkiksi Kazakstan nousi vuoden 2011 kisoissa 1. divisioonan B-lohkosta jääkiekon maailmanmestaruuskilpailuihin. Toisin sanoen, nykyisin A-lohkojen joukkueet ovat parempia kuin saman divisioonan B-lohkon joukkueet.

## Historia
Vuoteen 2000 asti jääkiekon maailmanmestaruuskilpailut pelattiin neljässä sarjassa, A–D. Vuoden 2001 kisoihin muodostettiin 1. divisioona B-sarjasta ja C-sarjan neljästä parhaasta joukkueesta. B-sarjan voittaja nousi 2001 jääkiekon maailmanmestaruuskilpailuihin.

## Kisat

## Katso myös
* Jääkiekon maailmanmestaruuskilpailut
* Jääkiekon 2. divisioonan maailmanmestaruuskilpailut
* Jääkiekon 3. divisioonan maailmanmestaruuskilpailut

## Lähteet
* www.iihf.com: division I

### Viitteet
Chang’e

**Chang’e**, **Ch’ang-O** tai **Chang’Ngo** (), tunnetaan myös Heng-E tai Heng-O (姮娥; Héng’é), on kiinalainen Kuun jumalatar. Toisin kuin monet kuuta henkilöittävät kuuhahmot muissa kulttuureissa, Chang’e vain asuu kuussa.

## Katso myös
* Keskisyksyn juhla
* Kuukakku
Lidokaiini

**Lidokaiini** eli **ksylokaiini **on amidityyppinen puudute, jonka vaikutus alkaa nopeasti ja on kestoltaan keskipitkä. Vaikutus alkaa minuuteissa ja kestää puudutuksen tyypin mukaan 30–240&nbsp;minuuttia. Lidokaiini sulkee palautuvasti hermosolujen natriumkanavat ja estää hermoimpulssien välittymisen. Ionisoitumaton lidokaiini läpäisee helposti solukalvon, mikä mahdollistaa lääkeaineen leviämisen kudoksiin ja hermosäikeiden sisälle. Tulehduksessa kudoksen pH laskee, lidokaiini ionisoituu ja tunkeutuminen vaikutuskohtaan heikkenee.

Sitä käytetään usein hammashoidoissa paikallispuudutteena sekä ennenaikaisen siemensyöksyn hoitoon. Lidokaiini on myös tehokas suonensisäisenä lääkkeenä sydämen rytmihäiriöissä.

Lidokaiini on WHO:n listalla yhteiskunnalle tärkeimmistä lääkkeistä.

Suomessa lidokaiinia myydään valmistenimillä Instillido, Lidbree, Lidocaine Baxter, Lidokain Agguettant, Xylocain, Lidocard, Lidoposterin ja Ophtesic. Lisäksi lidokaiinia on yhdistelmävalmisteissa Lidocain C Adrenalin, Xylocain Dental Adrenalin, Emla, Oraqix, Tapin, Betolo , Coldycin , Mydrane, Mydriasert  ja Rocephalin cum lidocain.

## Lähteet

## Aiheesta muualla

* Human Metabolome Database (HMDB): Lidocaine 
* KEGG: Lidocaine 
* ChemBlink: Lidocaine
Walt Disney Pictures

**Walt Disney Pictures** on yhdysvaltalainen elokuvastudio, jolla on studioita Yhdysvalloissa ja Japanissa. Se on The Walt Disney Companyn elokuvatuotannon päästudio. Walt Disney Pictures on osa yhtiön Walt Disney Studios -tytäryhtiötä. Walt Disney Pictures perustettiin vuonna 1983, ja se on keskittynyt lastenelokuviin. Yhtiön ensimmäinen elokuva oli *[[Hiidenpata (elokuva)|Hiidenpata]]* vuodelta 1985. 

## Lähteet

## Aiheesta muualla
* Yhtiön kotisivut
Khaos

**Khaos** tai **kaaos** ( “ammottava tyhjyys”) on kreikkalaisessa mytologiassa olemassaolon alkutila, tyhjyys tai avaruus, johon kaikki luotiin. Hesiodos kertoo, että Khaoksesta syntyivät positiiviset voimat Gaia ja Eros sekä negatiiviset voimat Nyks, Erebos ja myös Tartaros. Näistä alkuvoimista syntyivät puolestaan Aither (Ilma), Hemera (Päivä) ja Uranos (Taivas). Useimpien antiikin kirjoittajien näkemysten mukaan Kaaos oli tyhjyys, josta kaikki sai alkunsa tai tila, missä kaikki asiat olivat olemassa sekavassa ja epämääräisessä muodossa, ennen kuin ne saivat hahmon. Ovidius kutsui Kaaosta sekavaksi ja muodottomaksi alkukantaiseksi ainekseksi, ja antiikin myöhempinä aikoina vakiintui käsitys siitä, että Kaaos oli hahmoton alkutila, josta universumi kehittyi Kosmokseksi, järjestyneeksi maailmaksi.

## Katso myös
* Kaaos
* Ginnungagap

## Lähteet
* Paavo Castrén ja Leena Pietilä-Castrén: Antiikin käsikirja. Otava 2000. .
### Viitteet
Wilhelm Friedemann Bach

**Wilhelm Friedemann Bach** (22. marraskuuta 1710 Weimar – 1. heinäkuuta 1784 Berliini) oli saksalainen säveltäjä ja urkuri. Hän oli Johann Sebastian Bachin ja hänen ensimmäisen vaimonsa Maria Barbaran esikoinen.  

## Nuoruus ja keski-ikä
Wilhelm Friedemann Bach syntyi Weimarissa ja opiskeli Leipzigissa. Wilhelm Friedemann oli Johann Sebastian Bachin lapsista kenties lahjakkain mutta kenties myös epäonnekkain. Vuonna 1733 hänet nimitettiin urkuriksi Dresdenin Sophienkircheen. Vuonna 1746 hän sai paikan Hallen Liebfrauenkirchen urkuriksi ja musiikinjohtajaksi. Tästä lähtien Wilhelm Friedemannia kutsuttiin myös ”Hallen Bachiksi”. Pari kuukautta isänsä kuoleman jälkeen Wilhelm Friedemann solmi avioliiton ja alkoi viettää yhä epäsäännöllisempää elämää. Vuonna 1762 Bachille tarjottiin kapellimestarin virkaa Darmstadtissa, mutta hän kieltäytyi tarjouksesta. Vuonna 1764 hän luopui paikastaan Hallessa. 

## Vanhuus
Wilhelm Friedemann ansaitsi elantonsa opettamalla ja esiintymällä. Viimeisinä vuosinaan hän muutti Berliiniin, missä hän kärsi köyhyydestä ja sairauksista. Isänsä Johann Sebastian Bachin kuoleman jälkeen tämän nuottikäsikirjoitukset jaettiin hänen kahden poikansa Carl Philipp Emanuelin ja Wilhelm Friedemannin kesken. Wilhelm Friedemann oli jo isänsä elinaikana joutunut usein taloudellisiin vaikeuksiin, ja tämän kuoleman jälkeen hänen täytyi rahapulassa myydä monia isänsä käsikirjoituksia, joista osa katosikin näin jäljettömiin. Wilhelm Friedemann Bach kuoli vuonna 1784 Berliinissä köyhänä ja unohdettuna.

## Musiikki
Bachin tuotantoon kuuluu kamarimusiikkia, sinfonioita, konserttoja ja kantaatteja. Hänen kuuluisimpiin sävellyksiinsä kuuluu muun muassa useita pianokonserttoja, 4 urkufuugaa, 6 pianosonaattia, 12 pianopoloneesia sekä lukuisia fugettoja ja muita pienempiä tai suurempia teoksia usein uruille ja muille klaveerisoittimille. Teoksista käytetään usein Martin Falckin vuonna 1913 julkaisemaa numerointijärjestelmää.

## Teoksia
*Konsertto cembalolle, jousille ja basso continuolle e-molli, Fk 43
*Sinfonia D-duuri, Fk 64
*Adagio ja fuuga d-molli, Fk 65
*Adagio ja fuuga f-molli
*Sinfonia F-duuri, Fk 67

## Aiheesta muualla
*
Kaaos

**Kaaoksella** () tarkoitetaan epäjärjestystä, sekasortoa. Kaaos oli äitijumalatar. Kaaoksella tarkoitetaan myös kaikkeuden (kosmoksen) muodostumista edeltänyttä oletettua järjestymätöntä alkutilaa, alkutyhjyyttä. Kaaosteoria on fysiikassa (näennäisen) säännöttömiä ilmiöitä koskeva teoria, mutta yleisesti oletus jonka mukaan epäjärjestys eli kaaos on maailmankaikkeuden perustila.

## Lähteet
* Castrén, Paavo ja Pietilä-Castrén, Leena: Antiikin käsikirja. Otava, 2000. .
* Rantala, Risto (toim.): Perustieto. Akateemisen tietosanakirja. Otava 1993. 
### Viitteet

## Kirjallisuutta
* 
* 

## Aiheesta muualla

*
Nyks

**Nyks** tai **Nyx** (, , yö) on kreikkalaisessa mytologiassa yksi varhaisimmista jumaluuksista, yön henkilöitymä ja alkujumalatar, jota jopa ylijumala Zeus kammoksui. Hesiodoksen *[[Jumalten synty|Jumalten synnyn]]* mukaan Nyks syntyi Khaoksesta. Orfilaisuuden mukaan Nyks taas oli ensimmäinen jumaluus ja maailman luoja Khaoksen sijaan.

Nyks oli Ereboksen sisar ja puoliso, jonka kanssa hän sai lapset Aither (ilmapiiri), Hypnos (uni), Thanatos (kuolema), Hemera (päivä), Nemesis (koston jumalatar), moirat (kohtalottaret), Eris (eripuraisuus), Kharon, sekä kerit (väkivaltaiset kuolonhenget). Joskus Nyksin lapsiksi luetaan myös hesperidit (nymfit), Momos (pilkan ja satiirin jumala), oneirokset (unien jumalat) ja Apate (petoksen ja vilpin jumalatar).

Nyks asuu Tartaroksessa, jossa hän ja Hemera kiertävät maata vuorotellen, näin luoden päivän ja yön. Nyks inspiroi monia antiikin runoilijoita ja taiteilijoita, mutta jumalatarta palvottiin harvoin.

Taivaankappaleista asteroidi 3908 Nyx ja toinen Plutoa kiertävistä kuista, Nix on nimetty Nyksin mukaan.

## Lähteet
*Cotterell, Arthur: Maailman myytit ja tarut. WSOY 1996. 
*Lurker, Manfred: A Dictionary of Gods and Goddesses, Devils and Demons. Routledge & Kegan Paul, 1987. 
### Viitteet

## Aiheesta muualla
Nox

**Nox**, **nox** tai **NOx** voi viitata johonkin seuraavista:

* Nyks (), hahmo kreikkalaisessa mytologiassa
* NOx, yhteisnimi typen oksideille
* Nox, unkarilainen yhtye
* Nox, Westwood Studiosin videopeli
* Nox, kylä Englannin Shropshiressä
* nox, luksin tuhannesosa
* noxit, fiktiivinen rotu ''Tähtiportti''-sarjassa
* Nox, Android-emulaattori.
Keskisyksyn juhla

**Keskisyksyn juhla** tai **kuujuhla** on perinteinen ja suosittu kiinalainen juhla, jota vietetään kiinalaisen kalenterin kahdeksannen kuun 15. päivänä täysikuun aikaan. Länsimaisessa kalenterissa ajankohta sijoittuu yleensä syyskuun loppuun tai lokakuun alkuun.

Juhlan tausta on vanhassa kiinalaisessa Kuun palvonnassa. Kiinalaiset uskovat täysikuun edustavan hyvää satoa ja menestymistä elämässä. Juhlaan liittyy kuuluisa kiinalainen taru, jossa sankarillinen Houyi teki Maasta elinkelpoisen ampumalla taivaalta alas yhdeksän polttavaa Aurinkoa. Sen jälkeen hänen vaimonsa Chang Er söi vahingossa kuolemattomuuspillerin, joka sai hänet muuttumaan niin kevyeksi, että hän leijaili Kuuhun. Nyt Houyi ja Chang Er tapaavat toisensa vain kerran vuodessa, kahdeksannen kuukauden 15. päivänä, kun Kuu on kaikkein suurimmillaan ja kirkkaimmillaan.

Keskisyksyn juhlasta tuli virallinen juhla Tang-dynastian (618–907) aikana. Sitä vietetään edelleen joka puolella Kiinaa () ja ulkokiinalaisten yhteisöissä, kuten myös Vietnamissa, Malesiassa, Singaporessa ja Filippiineillä, missä sitä saatetaan kutsua lyhtyjuhlaksi.

Juhlapäivää vietetään perinteisin menoin koko perheen kesken. Osallistujat laulavat ja tanssivat, syövät kuukakkuja, valmistavat paperilyhtyjä, kirjoittelevat runoja ja toivottelevat toisilleen onnea.

## Katso myös
* Keskisyksyn juhla (Vietnam)
## Lähteet